Epäilty on 21-vuotias Helsingissä asuva nainen. Poliisin mukaan hän aloitti valmistelun maaliskuussa 2015.

21-vuotias nainen on vangittu törkeän henkeen tai terveyteen kohdistuvan rikoksen valmistelusta. Naisen epäillään suunnitelleen joukkosurmaa kouluun.

Nainen vangittiin sunnuntaina ja hänet otettiin kiinni viime viikon torstaina. Kiinniottoon ei liity poliisin mukaan dramatiikkaa. Poliisin mukaan naisen epäillään valmistelleen tekoa puolitoista vuotta, maaliskuusta 2015 alkaen.

Tutkinnanjohtaja, rikosylikomisario Jonna Turunen kertoo Ilta-Sanomille, että poliisi on ollut epäiltyyn koulukohteeseen yhteydessä.

– Emme tällä hetkellä voi kertoa, mistä koulusta on kyse. Kyseessä on ollut pitkäaikainen ja suunnitelmallinen rikoksen valmistelu, jonka toteutumisen poliisi on pystynyt estämään ennalta tutkinnallisin keinoin, kertoo Turunen Helsingin poliisilaitokselta.

– Olemme olleet jo yhteydessä kyseiseen kouluun, johon henkilö on suunnitellut iskua ja käyneet keskustelua koulun rehtorin kanssa turvallisuusasioista, Turunen sanoo.

Suomessa on aiemmin tehty kaksi joukkosurmaa kouluihin, Kauhajoella 2008 ja Jokelassa 2007.

NAISEN asianajaja ei halunnut kommentoida erittäin vakavaa rikosepäilyä vielä millään tavalla. Naisen Facebook-profiiliin on viime vuonna kirjoitettu muun muassa käsien katkomisesta. Vuonna 2014 Facebookissa on julkaistu kuva, jonka nainen kertoo olevan Jokelasta. Hän on päivännyt sen 7.11.2014 Jokelan koulusurman vuosipäivänä.

Törkeä henkeen tai terveyteen kohdistuvan rikoksen valmistelu on harvinainen rikosnimike. Naisella ei ole Ilta-Sanomien saaman tiedon mukaan aiempaa rikostaustaa.

– Kuulustelut ovat vasta alkuvaiheessa. Selvittelemme liittyykö epäilyyn rikokseen muita henkilöitä, Turunen kommentoi.

Poliisi seuraa aktiivisesti henkilöitä, jotka saattavat aiheuttaa eritasoisia turvallisuusuhkia. Turvallisuusuhkan aiheuttavien ihmisten seurannassa poliisi tekee laajaa yhteistyötä eri poliisiyksiköiden ja useiden eri viranomaisten kanssa.

Poliisi on kertonut aiemmin, että vuosittain pystytään estämään neljästä kuuteen joukkosurmaa.

Juttua muokattu 20.9.2016 kello 13.46: Poistettu tietoja naisen Facebook-profiilin sisällöstä.